Frank Jensen (S), 2004-01-14:
Jeg havde nu forventet, at statsministeren ville være lidt mere afdæmpet og reflekterende under dagens debat om den sociale fordeling af skattestoppet, al den stund at der jo nu er et meget stort flertal her i Folketinget, der har den klare opfattelse, at der er tale om en skæv fordeling af skattestoppet.
Men nuvel, statsministeren vælger endnu en gang at forsøge at tale sig selv op på den her sag.
Vi har jo ikke hørt nogen forklaring fra statsministeren om, at Realkredit Danmark har taget helt fejl i deres beregninger, ikke et eneste sagligt argument har vi fået fra statsministeren.
Taberne er mennesker i lejerbolig, som samtidig har børn, der skal passes i dagpleje, vuggestue eller børnehave, og hvis man så samtidig skal køre med kollektiv transport hen for at passe sit arbejde, ja, så har man virkelig været taber på alle hylder, så er man virkelig samspilsramt.
Når så statsministeren trækker det med børnechecken frem, har statsministeren en ualmindelig dårlig sag, for allerede med virkning fra i år skærer den nuværende regering i børnecheckens regulering, så over årene vil børnefamilierne nu opleve, at de får taget af deres børnecheck, uden at de får noget som helst til gengæld.
Statsministeren siger, at prisstigningerne på børnepasning ikke har noget at gøre med skattestoppet.
Jeg tror, at det for den enkelte børnefamilie sådan set er lige meget, hvor de kommer fra, men vi, der kender den større sammenhæng mellem kommunernes økonomi og skattestoppet, ved jo godt, at der er en klar sammenhæng.
Det er jo også det, Venstres borgmester i Roskilde, Bjørn Dahl, siger til Ugebrevet A4, som jeg kan forstå at statsministeren har læst, specielt den del, der drejer sig om Vejle.
Venstreborgmesteren siger: Jeg vil ikke udelukke, at der er en klar sammenhæng mellem skattestoppet og takststigninger, det er jo en af de veje, som kommunerne kan gå for at få enderne til at hænge sammen.
For så vidt angår takststigningerne på den kollektive trafik, hænger de jo helt klart sammen med, at statsministeren og statsministerens regering har taget mange, mange hundrede millioner kroner fra den kollektive trafik.
Det fører frem til, at DSB's salgsdirektør, Bjørn Wahlsten, siger til Politiken den 7. januar, at den ekstraordinært høje takststigning skyldes, at statstilskuddet til nedsættelse af taksterne i den kollektive trafik, som blev indført i 1997, er bortfaldet med udgangen af 2003.
Så her er det jo statsministerens ansvar, at vi har fået så alvorlige takststigninger på den kollektive trafik, at mennesker sætter mange penge til for at komme på arbejde.
Så havde jeg nok regnet med, at både statsministeren og Venstres ordfører i dag ville forsøge at kigge tilbage og bruge det som bortforklaring på alt det, der finder sted lige nu, og det, der skal finde sted i fremtiden.
Men lad mig slå fast, at uanset hvor mange gange statsministeren og Venstres ordfører påstår, at der er sket skattestigninger under SR-regeringen, så er sandheden den, og det har skatteministeren jo også orienteret Folketinget om, at skattetrykket i Danmark blev holdt i ro op gennem 1990'erne, samtidig med at vi fik store kvalitetsstigninger i velfærden i Danmark. Den linje med at holde skattetrykket i ro vil vi i Socialdemokratiet holde fast i, også i fremtiden. Socialdemokratiets alternativ er ikke højere skatter, men en retfærdig fordeling og en robust finansiering af vores velfærdssamfund.
Når statsministeren får ordet igen, vil jeg gerne høre fra statsministeren: Hvad har statsministeren tænkt sig at gøre ved, at vi i dag har et massivt flertal i Folketinget, der er imod det nuværende skattestops indretning, inklusive Det Konservative Folkeparti, som jo har sagt, at der er brug for mere fleksibilitet?
Lad os få noget af den side og ikke bare en masse forsøg på bortforklaringer.